A BIZOTTSÁG 1264/2007/EK RENDELETE
(2007. október 26.)
a Közösségen belül a cukoripar szerkezetátalakítására szolgáló ideiglenes rendszer megállapításáról szóló 320/2006/EK tanácsi rendelet végrehajtására vonatkozó részletes szabályok megállapításáról szóló 968/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Közösségen belül a cukoripar szerkezetátalakítására szolgáló ideiglenes rendszer megállapításáról szóló, 2006. február 20-i 320/2006/EK tanácsi rendeletre (1) és különösen annak 12. cikkére,
mivel:
(1)
A 320/2006/EK rendelet 1261/2007/EK tanácsi rendelettel (2) bevezetett módosításait követően a 968/2006/EK bizottsági rendeletet (3) hozzá kell igazítani e módosításokhoz, valamint pontosítani kell az abban használt egyes kifejezéseket.
(2)
A 320/2006/EK rendelet 3. cikkének (6) bekezdése a termelőknek és a gépipari beszállítóknak nyújtandó szerkezetátalakítási támogatás mértékét 10 %-ban határozza meg. Ezért a korábbiakkal ellentétben többé nem kell határozatokat hozni a támogatás százalékos mértékéről, továbbá a tagállamok illetékes hatóságainak is kevesebb időre van szükségük egyrészről a termelőknek, másrészről a gépipari beszállítóknak nyújtandó támogatás százalékos arányának meghatározására. Így a vállalkozások és a termelők közötti konzultációra a 968/2006/EK rendelet 2. cikkének (4) bekezdésében és 6. cikkének (1) bekezdésében előírt időszak lerövidíthető.
(3)
A 320/2006/EK rendelet 3. cikke (6) bekezdésének második albekezdése előírja, hogy a cukorrépa- és cukornádtermelők számára a tagállamok határozzák meg a termények beszállítására vonatkozó referencia-időszakot. Amennyiben a termelők élnek azzal a jogukkal, hogy a 320/2006/EK rendelet 4a. cikke alapján szerkezetátalakítási támogatás iránti kérelmet nyújtsanak be, az említett cikk (1) bekezdésének első albekezdése előírja, hogy ezt a 2008/2009. gazdasági évet megelőző gazdasági évben, azaz a 2007/2008-as gazdasági évben kell megtenniük. Az egyértelműség érdekében rendelkezni kell arról, hogy a tagállamok ilyen esetben a 2007/2008. gazdasági évet határozzák meg benyújtási időszakként.
(4)
A 320/2006/EK rendelet 4a. cikke a cukorrépa- és cukornádtermelők számára bevezeti azt a lehetőséget, hogy saját kezdeményezésre szerkezetátalakítási támogatás iránti kérelmet nyújtsanak be. Az ilyen termelői kérelmekkel érintett vállalkozásoknak az említett cikk (4) bekezdésének harmadik albekezdésével összhangban szociális tervet kell benyújtaniuk. Ezzel összefüggésben meg kell határozni a benyújtási határidőket és a szociális tervek tartalmi elemeit.
(5)
Meg kell határozni továbbá az ilyen termelők kérelmeire alkalmazandó kérelmezési eljárás részleteit, különös tekintettel a kérelem tartalmi elemeire és a címekre, ahová a kérelmeket be kell nyújtani, a kérelemtovábbítás további módjainak megállapítását azonban a tagállamokra kell bízni. Ezenkívül pontosítani kell azokat az eseteket, amikor a termelőnként egynél több kérelem benyújtása az adott termelő támogatási jogosultságának elvesztését vonja maga után.
(6)
A benyújtott termelői kérelmek száma és az ilyen kérelmekkel érintett vállalkozások számára rendelkezésre álló kvóta mennyisége arra fogja késztetni e vállalkozásokat, hogy eldöntsék, benyújtanak-e kérelmet a 320/2006/EK rendelet 4. cikke értelmében. Ezen túlmenően a tagállamoknak a termelői kérelmek beérkezését követően gyorsan intézkedniük kell a kérelmekkel összefüggő határozatok meghozatalában. Fontos, hogy a benyújtott kérelmek körüli helyzet ne változzon, ezért elő kell írni, hogy a termelői kérelmeket benyújtásuk után már ne lehessen visszavonni.
(7)
Ezenkívül meg kell határozni azt a további eljárást, amelyet a tagállamoknak a termelői kérelmekkel érintett vállalkozások és a Bizottság tájékoztatása céljából, valamint az e kérelmek elfogadására vonatkozó határozatok tekintetében kell alkalmazniuk.
(8)
A termelők és a vállalkozások részéről benyújtott kérelmek időrendi sorrend szerinti jegyzékének megállapítása érdekében a termelői kérelmek benyújtásának időpontját az utolsó termelői kérelem benyújtásának időpontjaként kell meghatározni minden olyan vállalkozás esetében, amely nem nyújtott be a 320/2006/EK rendelet 4. cikke szerint támogatható kérelmet.
(9)
Szabályokat kell megállapítani a 320/2006/EK rendelet 4a. cikkének (3) bekezdésében említett termelői kérelmek időrendi sorrend szerint jegyzékének létrehozására olyan esetre vonatkozóan, amikor ilyen kérelmeket egyidejűleg nyújtanak be, és amikor az e kérelmekben szereplő cukormennyiség meghaladja az említett cikk (4) bekezdésében előírt küszöböt.
(10)
A 320/2006/EK rendelet 4. cikkének (1) és (1a) bekezdése rendelkezik arról a lehetőségről, hogy a kvótalemondásra irányuló, szerkezetátalakítási támogatás iránti kérelmet a vállalkozások a 2008/2009. gazdasági évtől kezdődően két szakaszban nyújtsák be, vagyis az első kérelmet 2008. január 31-éig, a másodikat pedig 2008. március 31-éig. Az 1261/2007/EK rendeletnek a fenti lehetőséget bevezető (6) preambulumbekezdése egy kétszakaszos kérelmezési eljárás létrehozását említi. Ezért helyénvaló rendelkezni arról, hogy a vállalkozások kvótalemondásra irányuló, szerkezetátalakítási támogatás iránti eredeti kérelmei a kiegészítő kérelmek fényében felülvizsgálhatók legyenek oly módon, hogy az érintett gyár vagy gyárak részére kiegészítő kvótákat ítélnek oda, illetve a 3. cikk (1) bekezdésének b) vagy c) pontja szerinti eredeti kérelmeket a 3. cikk (1) bekezdésének sorrendben a) vagy b) pontja szerinti kérelmekként vizsgálják felül. Mivel a kiegészítő kérelmek hatással vannak a betartandó kötelezettségekre, ki kell dolgozni egy felülvizsgált szerkezetátalakítási tervet, amely figyelembe veszi a lemondandó kvóta nagyobb mennyiségét, valamint a vonatkozó 320/2006/EK rendelet 3. cikkének (1) bekezdésében foglalt rendelkezéshez kapcsolódó kötelezettségeket, és azt csatolni kell a kiegészítő kérelemhez.
(11)
A 968/2006/EK rendelet 13. cikke előírja azokat a határidőket, amikorra a Bizottságnak meg kell határoznia az egyes tagállamok részére a szerkezetátalakítási alapból nyújtandó összegeket. Az e rendelettel bevezetendő különféle kérelmezési eljárások miatt a Bizottság számára hosszabb időkeretet kell előírni ezen összegek meghatározására.
(12)
A 320/2006/EK rendelet 3. cikkének (8) bekezdése egyes esetekre vonatkozóan visszamenőleges kifizetések odaítéléséről rendelkezik. Szabályokat kell megállapítani arra vonatkozóan, hogy ilyen összefüggésben milyen eljárást kell alkalmazni, továbbá különösen az ilyen kifizetések mértékének és teljesítésük határidejének meghatározására.
(13)
A 320/2006/EK rendelet 11. cikkének (6) bekezdése az ideiglenes szerkezetátalakítási összeg csökkentéséről rendelkezik olyan esetekre vonatkozóan, amikor a vállalkozások lemondanak kvótájuk bizonyos százalékáról, amely nem lehet alacsonyabb a 290/2007/EK rendeletben megállapított százalékos kivonási mértéknél. Az említett cikk (5) bekezdése előírja, hogy a szerkezetátalakítási összeget két részletben kell kifizetni. Figyelembe véve, hogy az összeg csökkentésének kiszámításához szükséges adatok az első részlet kifizetésére előírt határidőre még nem fognak rendelkezésre állni, rendelkezni kell arról, hogy a csökkentést a vállalkozások által teljesítendő kifizetés második részletébe kell beszámítani.
(14)
A 968/2006/EK rendeletet ezért ennek megfelelően módosítani kell.
(15)
Az e rendeletben előírt intézkedések összhangban vannak a mezőgazdasági alapokkal foglalkozó bizottság véleményével,
ELFOGADTA EZT A RENDELETET:
1. cikk
A 968/2006/EK rendelet a következőképpen módosul:
1.
Az 1. cikk a következő (3) bekezdéssel egészül ki:
„(3) E rendelet alkalmazásában:
i.
»kérelem«: valamely cukorgyártó vállalkozás által a 320/2006/EK rendelet 4. cikkével összhangban benyújtott kérelem;
ii.
»termelői kérelem«: valamely cukorrépa- vagy cukornádtermelő által a 320/2006/EK rendelet 4a. cikkével összhangban benyújtott kérelem.”
2.
A 2. cikk (4) bekezdése helyébe a következő szöveg lép:
„(4) Hacsak nem sikerül korábban megállapodásra jutni, a konzultáció legalább két ülésből áll és a felhívás kiküldésének napjától számítva legfeljebb 20 napig tart.
Az első albekezdéstől eltérve, a szerkezetátalakítási támogatás iránt a 320/2006/EK rendelet 4. cikkének (1a) bekezdésével összhangban benyújtott kérelmek esetében a konzultáció legfeljebb 10 napig tart és legalább egy ülésből áll.”
3.
A 6. cikk a következőképpen módosul:
a)
az (1) bekezdésben a bevezető mondat helyébe a következő szöveg lép:
„(1) A 2. cikk (3) bekezdésében említettek szerint a konzultációra vonatkozó felhívás egy példányának kézhezvételétől számított legkésőbb húsz napon belül a tagállam tájékoztatja a szerkezetátalakítási tervvel érintett feleket a következőkkel kapcsolatos határozatáról:”;
b)
a (2) bekezdés a következő albekezdéssel egészül ki:
„Az (1) bekezdéstől eltérve, amennyiben az illetékes hatóság a 320/2006/EK rendelet 4. cikkének (1) bekezdésében megállapított határidőn belül nem kap a vállalkozásoktól támogatható kérelmet, azonban beérkeztek hozzá támogatható termelői kérelmek, a tagállam minden egyes vállalkozás vonatkozásában legkésőbb 2008. február 15-ig tájékoztatja a feleket határozatáról. Ebben az esetben a tagállamok a 320/2006/EK rendelet 3. cikkének (6) bekezdésében említett időszakként a 2007/2008. gazdasági évet határozzák meg.”
4.
A 7. cikk a következő bekezdéssel egészül ki:
„(4) A 320/2006/EK rendelet 4a. cikkének (4) bekezdésében említett szociális tervet legkésőbb 2008. január 31-ig kell benyújtani. A szociális terv ismerteti a termelői kérelmekkel kiváltott kvótacsökkenésnek a munkaerőre kifejtett hatását, valamint meghatározza a munkaerő helyzetének előmozdítására tervezett intézkedéseket és azok költségvonzatát.”
5.
A rendelet a következő 7a. cikkel egészül ki:
„7a. cikk
A szerkezetátalakítási támogatás termelők általi kérelmezése
(1) Valamennyi termelői kérelem tartalmazza legalább az alábbiakat:
a)
a kérelmező neve és címe;
b)
a kérelem által érintett vállalkozás neve és címe;
c)
az a fehércukor-mennyiség és/vagy tonnában kifejezett cukorrépa-/cukornádmennyiség és/vagy hektárszám, amelynek tekintetében a termelő a 2007/2008. gazdasági évben kvótacukor-termelésre irányuló szállítási jogokkal rendelkezik a b) pontban említett vállalkozással összefüggésben;
d)
a lemondandó szállítási jogok mennyisége;
e)
adott esetben a c) pontban említett 2007/2008. gazdasági évre vonatkozó szállítási jogok meglétét bizonyító dokumentum;
f)
a termelő nyilatkozata arról, hogy ismeri a támogatási rendszerre vonatkozó feltételeket;
g)
a termelő nyilatkozata arról, hogy a d) pontban említett szállítási jogait nem ruházta át harmadik félre;
h)
a kérelmező aláírása.
(2) A szerkezetátalakítási támogatás iránti termelői kérelmek egyenként egy termékre (cukorrépa/cukornád), illetve egy vállalkozásra vonatkoznak. Amennyiben a termelő szállítási jogai egynél több termékre és/vagy egynél több vállalkozásra vonatkoznak, termékenként és/vagy vállalkozásonként csak egy kérelmet nyújthat be.
(3) A termelői kérelem a benyújtást követően - a 10. cikk (5) bekezdésére is figyelemmel - nem vonható vissza.”
6.
Az 8. cikk (6) bekezdése helyébe a következő bekezdés lép:
„(6) Az átvételi elismervény kibocsátásáról a tagállam illetékes hatósága a kibocsátástól számított két munkanapon belül tájékoztatja a Bizottságot az I. mellékletben szereplő táblázatminta felhasználásával. Adott esetben minden egyes érintett termékre és gazdasági évre külön-külön táblázatot kell használni.”
7.
A rendelet a következő 8a. cikkel egészül ki:
„8a. cikk
A szerkezetátalakítási támogatás iránti termelői kérelem átvétele
(1) A termelői kérelmet az érintett vállalkozás székhelye szerinti tagállam illetékes hatóságához a II. mellékletben a szóban forgó tagállam tekintetében feltüntetett címre vagy - adott esetben - az érintett tagállam illetékes hatósága által e célból közölt bármilyen más címre, illetve bármilyen egyéb továbbítási eszköz segítségével kell benyújtani. Minden egyes termelői kérelmet csak egy címre kell elküldeni, és a kérelemnek tartalmaznia kell a 7a. cikk (1) bekezdésében említett elemeket.
Abban az esetben, ha valamely termelő ugyanarra a termékre és ugyanarra a vállalkozásra vonatkozóan egynél több kérelmet nyújt be, illetve ugyanazt a kérelmet egynél több címre küldi be, kérelme(i) nem támogatható(k).
(2) A termelői kérelmeknek 2007. október 30-án 0 óra 00 perc és 2007. november 30-án 24 óra 00 perc között kell beérkezniük az illetékes hatósághoz. A rendeltetési hely szerinti helyi időt kell alapul venni. A 2007. október 30. előtt és a 2007. november 30. után beérkezett kérelmeket nem veszik figyelembe.
(3) A 320/2006/EK rendelet 4a. cikke (3) bekezdésének alkalmazása céljából a tagállamok a termelői kérelmekkel érintett kvóta kiszámítása érdekében ideiglenes számítási módszert dolgoznak ki. A termelői kérelmek részletei és különösen a kérelmezők személyazonossága egyetlen harmadik fél számára sem fedhető fel.
A 320/2006/EK rendelet 4a. cikkének (3) bekezdésében előírt közlések a lemondandó szállítási jogok összes mennyiségét tartalmazzák, amelyre kérelmet nyújtottak be.”
8.
Az 9. cikk a következőképpen módosul:
a)
a (4) bekezdés helyébe a következő szöveg lép:
„(4) Ha egy kérelmet támogathatónak ítélnek, a tagállam erről az I. mellékletben meghatározott táblázatminta felhasználásával a határozatát követő két munkanapon belül értesíti a Bizottságot.”;
b)
a szöveg a következő bekezdésekkel egészül ki:
„(6) Amennyiben az illetékes hatóság a 320/2006/EK rendelet 4. cikkének (1) bekezdésében megállapított határidőig nem kapott vállalkozásoktól támogatható kérelmet, ellenőrzi a vállalkozásokat érintő beérkezett termelői kérelmeket az alábbiak tekintetében:
a)
az érintett vállalkozás tekintetében a szállítási jogok megléte a 2007/2008. gazdasági évben;
b)
a tonnában kifejezett fehércukor-egyenérték kérelmezett mennyisége a szállítási jogok alapján, illetve amennyiben hivatkozás történik a cukorrépa tonnában kifejezett mennyiségére vagy a hektárszámra, a szakmán belüli szerződés szerint alkalmazandó átváltási együttható alapján, illetve ilyen együttható hiányában az adott tagállam illetékes hatósága által - az érintett vállalkozással és termelőkkel folytatott konzultációt követően - meghatározott együttható alapján.
A tagállam illetékes hatósága az érintett vállalkozásokhoz benyújtott támogatható termelői kérelmek következtében csökkentendő kvóta összmennyiségéről a 320/2006/EK rendelet 5. cikkének (1) bekezdésében előírt határidő előtt legalább 10 munkanappal értesíti a Bizottságot az e rendelet I. mellékletében foglalt táblázat segítségével.
(7) A vállalkozások által benyújtandó szociális terv támogathatóságáról a tagállam illetékes hatósága határoz, és döntéséről legalább 10 munkanappal a 320/2006/EK rendelet 5. cikkének (1) bekezdésében előírt határidő előtt tájékoztatja a Bizottságot.”
9.
A 10. cikk a következőképpen módosul:
a)
az (1) bekezdés a következő albekezdéssel egészül ki:
„Amennyiben azonban termelői kérelmeket nyújtottak be olyan vállalkozásokkal összefüggésben, amelyek a 320/2006/EK rendelet 4. cikkének (1) bekezdésében megállapított határidő előtt nem nyújtottak be saját támogatható kérelmet, az e bekezdés első albekezdésében említett benyújtási időpontnak az adott vállalkozás kvótájára vonatkozóan benyújtott utolsó termelői kérelem benyújtásának időpontját kell tekinteni.”;
b)
a (2) bekezdés helyébe a következő szöveg lép:
„(2) A Bizottság a 320/2006/EK rendelet 5. cikkének (1) bekezdésében előírt határidőig meghatározza a szerkezetátalakítási alap pénzügyi forrásainak becsült rendelkezésre állását a következők tekintetében:
a)
a következő gazdasági évre vonatkozóan az említett rendelet 4. cikkének (1) bekezdésében megállapított határidőig beérkezett, és az adott tagállam illetékes hatósága által támogathatónak ítélt valamennyi kérelem, valamint az azokhoz kapcsolódó összes támogatás;
b)
a termelők által olyan vállalkozásokkal összefüggésben benyújtott és az említett rendelet 4a. cikkének (2) bekezdésében előírt határidőn belül beérkezett kérelmek, amelyek a 2008/2009. gazdasági évre nem nyújtottak be támogatható kérelmet, valamint a hozzájuk kapcsolódó támogatások az említett rendelet 4a. cikkének (4) bekezdésében megállapított 10 % erejéig.”;
c)
a szöveg a következő bekezdésekkel egészül ki:
„(5) Abban az esetben, ha egyidejűleg több termelői kérelmet nyújtanak be, továbbá amennyiben az e kérelmek alapján lemondandó szállítások összegei meghaladják a 320/2006/EK rendelet 4a. cikke (4) bekezdésének első albekezdésében említett 10 %-os felső határokat, a tagállam az érintett kérelmezőket tájékoztatja arról, hogy kérelmükre arányos csökkentési együtthatót fognak alkalmazni. A 7a. cikk (3) bekezdésétől eltérve, a kérelmezők ebben az esetben írásban 5 munkanapon belül visszavonhatják kérelmeiket. A fennmaradó kérelmekre alkalmazandó együtthatót ebben az esetben megfelelően ki kell igazítani.
(6) A tagállam illetékes hatósága a 320/2006/EK rendelet 4a. cikke (4) bekezdésében előírt határidőig:
a)
értesíti a termelőket a szerkezetátalakítási támogatás odaítéléséről;
b)
az érintett vállalkozások számára elkészíti az érintett termelők jegyzékét, amely tartalmazza az egyes termelők által lemondott szállítási jogoknak megfelelő mennyiséget;
c)
értesíti az érintett vállalkozást az ily módon csökkentett kvóta mennyiségéről.
(7) Az egyes vállalkozások vonatkozásában a 320/2006/EK rendelet 4a. cikkének (4) bekezdésével összhangban csökkentett kvóta összmennyiségét közölni kell a Bizottsággal.”
10.
A rendelet a következő 11a. cikkel egészül ki:
„11a. cikk
A szerkezetátalakítási támogatásra irányuló kiegészítő kérelmekkel összefüggő különleges körülmények
(1) Amennyiben a 320/2006/EK rendelet 4. cikkének (1a) bekezdésével összhangban a kiegészítő kvótáról való lemondás céljából szerkezetátalakítási támogatásra irányuló kiegészítő kérelmet nyújt be egy olyan gyár, amely számára az említett rendelet 4. cikkének (1) bekezdése szerinti kérelem benyújtását követően a szóban forgó rendelet 3. cikke (1) bekezdésének a) pontja alapján már megítéltek szerkezetátalakítási támogatást, az említett kérelemhez csatolandó szerkezetátalakítási tervnek a lemondandó teljes kvótán kell alapulnia, valamint az első kérelemmel összefüggésben benyújtott, és az említett rendelet 5. cikke alapján elfogadott szerkezetátalakítási terv helyébe kell lépnie.
Ez arra az esetre is vonatkozik, amikor a szerkezetátalakítási támogatásra irányuló eredeti és kiegészítő kérelmet a 320/2006/EK rendelet 3. cikke (1) bekezdésének b) pontja alapján nyújtják be.
(2) Amennyiben a 320/2006/EK rendelet 4. cikkének (1a) bekezdésével összhangban a kiegészítő kvótáról való lemondás céljából - a szerkezetátalakítási támogatásnak az említett rendelet 3. cikke (1) bekezdésének a) pontja szerinti odaítélésére tekintettel - szerkezetátalakítási támogatásra irányuló kiegészítő kérelmet nyújt be egy olyan gyár, amely számára az említett rendelet 4. cikkének (1) bekezdése szerinti kérelem benyújtását követően a szóban forgó rendelet 3. cikke (1) bekezdésének b) pontja alapján már megítéltek szerkezetátalakítási támogatást, a korábbi kérelem figyelembe vehető a támogatásnak az említett rendelet 3. cikke (1) bekezdésének a) pontja szerinti odaítélése céljából, feltéve, hogy az említett kérelemhez csatolandó szerkezetátalakítási terv a lemondandó teljes kvótán alapul, valamint az első kérelemmel összefüggésben benyújtott, és az említett rendelet 5. cikke alapján elfogadott szerkezetátalakítási terv helyébe lép.
Ez a 320/2006/EK rendelet 3. cikke (1) bekezdésének c) pontja alapján benyújtott, szerkezetátalakítási támogatásra irányuló eredeti kérelmekre is vonatkozik, ha a szerkezetátalakítási támogatás iránti kiegészítő kérelmet az említett rendelet 3. cikke (1) bekezdésének a), illetve b) pontja alapján nyújtják be.”
11.
A 13. cikk (1) bekezdésében a bevezető mondat helyébe a következő szöveg lép:
„(1) A Bizottság a 2008/2009. gazdasági évre 2008. május 31-ig, a 2009/2010. gazdasági évre 2009. március 31-ig meghatározza az egyes tagállamoknak a szerkezetátalakítási alapból a következőkre kiosztott összegeket:”.
12.
Az V. fejezet címe helyébe a következő szöveg lép:
„A TÁMOGATÁSOK ÉS AZ IDEIGLENES SZERKEZETÁTALAKÍTÁSI ÖSSZEG KIFIZETÉSE”.
13.
A 16. cikk (1) bekezdése a következő albekezdéssel egészül ki:
„Amennyiben azonban a tagállam illetékes hatósága szerint a 22. cikk (1) bekezdésében megállapított feltételek bármely részlet kifizetése előtt teljesültek, a kifizetésnek nem feltétele biztosíték nyújtása.”
14.
A rendelet a következő 16a. cikkel egészül ki:
„16a. cikk
A 2006/2007-ben és 2007/2008-ban szerkezetátalakításon átesett vállalkozásoknak és termelőknek szánt visszamenőleges szerkezetátalakítási támogatás kifizetése
(1) A 320/2006/EK rendelet 3. cikkének (8) bekezdésében előírt visszamenőleges kifizetések olyan összegekre vonatkoznak, amelyek a vállalkozásoknak és termelőknek a 2006/2007. és a 2007/2008. gazdasági évben nyújtott támogatás és az azon támogatás közötti pozitív különbözetet képezik, amelyet a 2008/2009. gazdasági évre vonatkozó feltételek mellett nyújtottak volna.
Az első albekezdés alkalmazása céljából a tagállamok legkésőbb 2007. november 30-ig értesítik a Bizottságot azokról a százalékos arányokról, amelyeket a 320/2006/EK rendelet 3. cikkének (6) bekezdése alapján a termelők és a beszállítók részére megállapítottak a 2006/2007. és a 2007/2008. gazdasági évre elfogadott valamennyi szerkezetátalakítási kérelem tekintetében.
A Bizottság tagállamonként határozza meg az összegeket, amelyek ezután visszamenőlegesen odaítélhetők.
(2) A visszamenőleges kifizetéseket 2008 júniusában kell teljesíteni.
A 16. cikk (1) és (2) bekezdését értelemszerűen kell alkalmazni.”
15.
A 22. cikk (1) bekezdésében a bevezető mondat helyébe a következő szöveg lép:
„(1) A 16. cikk (1) bekezdésében, a 16a. cikk (2) bekezdésében és a 18. cikk (2) bekezdésében említett biztosítékok feloldására a következő feltételek teljesülése esetén kerülhet sor:”.
16.
Az V. fejezet a következő 22a. cikkel egészül ki:
„22a. cikk
Ideiglenes szerkezetátalakítási összeg
A 320/2006/EK rendelet 11. cikkének (6) bekezdésében említett ideiglenes szerkezetátalakítási összeg csökkentését be kell számítani ezen összeg második részletébe, amelyet az érintett vállalkozásoknak a szóban forgó cikk (5) bekezdése második albekezdésének második francia bekezdésével összhangban 2008. október 31-ig kell kifizetniük.”
17.
A 968/2006/EK rendelet mellékletének számozása I. mellékletre változik.
18.
A rendelet szövege egy új II. melléklettel egészül ki, amelynek szövegét az e rendelet melléklete tartalmazza.
2. cikk
E rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 26-án.